Elisabeth Geday (RV), 2006-03-14:
Nu må jeg hellere lige starte min ordførertale med at understrege, at jeg er stand-in for den rigtige ordfører, nemlig hr. Morten Østergaard, som er på tjenesterejse.
Det Radikale Venstre mener, at forslaget her er endnu et eksempel på den grøftegravning mellem dem og os, som vores partileder heldigvis så tydeligt har sagt fra over for.
Forslaget cementerer nemlig en opfattelse af, at mennesker med en anden etnisk baggrund end dansk ikke er ligeværdige, ikke fortjener samme vilkår som danske statsborgere og selv bærer det primære ansvar for den ulighed, der eksisterer i det delte Danmark.
Og derfor stemmer vi imod forslaget.
Forslaget bryder helt grundlæggende med dansk arbejdsmarkedspolitik.
Hvis en kontanthjælpsmodtager ikke selv kan finde et arbejde i 300 timer, så er det hendes egen skyld, så har hun ikke gjort sig fortjent til sin kontanthjælp.
De vilkår har vi aldrig budt mennesker på arbejdsløshedsdagpenge, som trods alt er tættere på et job.
Og vi ville ikke have stillet de krav til ægteparrene på kontanthjælp, hvis det ikke var, fordi de fleste af dem har en anden etnisk herkomst end dansk.
Flertallet her i Tinget vil altså stille svage borgere over for krav, som stærkere borgere aldrig ville være blevet bedt om at honorere.
Og Socialdemokraterne har valgt at sige ingenting.
Det synes jeg siger alt om tilstanden i det parti.
Vi ser dog enkelte lyspunkter i forslaget.
Først og fremmest er vi glade for den såkaldt ny chance til alle, hvor kommunerne skal vende de sager, der har ligget længe, for at få en aktiv indsats i gang over for den enkelte kontanthjælpsmodtager.
Det Radikale Venstre er dog kritisk over for den bureaukratiske tilskudsmodel, som er en del af forslaget.
Vi mener, at det sender et meget uheldigt signal, at de kommuner, der hidtil har klaret indsatsen dårligst, får den største andel af midlerne.
Vi er godt tilfredse med, at der gøres mere, for at unge får en uddannelse, og at uddannelsesvejledningen styrkes, men vi mener, at uddannelsespligten på urimelig vis forskelsbehandler unge på kontanthjælp.
Udvalgsbehandlingen har til vores tilfredsstillelse afklaret, at produktionsskolerne og den forberedende voksenundervisning ikke er berørt af forslaget.
Det Radikale Venstre mener, at der er et massivt behov for at forbedre integrationsindsatsen, og det behov er bestemt ikke blevet mindre under denne regering.
Vi har lagt vægt på at være konstruktive, og stiller derfor her i dag med en række velbegrundede ændringsforslag.
Jeg skal blot lige fremhæve de vigtigste, i et sidste håb om at flertallet vil lytte til en samlet opposition og overveje disse forbedringer.
Når flertallet nu vælger at indføre 300-timersreglen for ægtefæller på kontanthjælp, så foreslår vi, at man i det mindste kan sikre sig, at man ikke på samme tid laver et system, hvor man skal elendiggøre sig for at få ydelser.
Jeg skal understrege, at det ikke er mine ord, det er beskæftigelsesministerens.
Hvis ikke flertallet åbner en dispensationsmulighed, så kommer vi med sikkerhed til at høre om mange flere eksempler som det fra Odense, der kom frem for kort siden.
17 ud af 20 sygemeldte kvinder viste sig at være raske, da man undersøgte det nærmere.
Vores forslag betyder, at de kan undgå at miste kontanthjælpen, hvis de i stedet tager kurser, går i praktik eller på anden måde forbedrer deres jobsituation, og det er vel trods alt bedre.
Det Radikale Venstre er dybt bekymret over, at den foreslåede 300-timers-regel fjerner hjælpen fra en gruppe borgere, som systemet selv vurderer ikke kan varetage et normalt job.
Personer i matchgruppe 4 defineres ifølge regeringens egen officielle definition således: »Borgeren har så væsentlige begrænsninger i kompetencer og ressourcer, at borgeren ikke umiddelbart vil kunne indgå i jobfunktioner på det ordinære arbejdsmarked.«
De personer forventes alligevel at kunne levere 300 timers ustøttet arbejde på 2 år.
Og falder man for 300-timers-reglen, ja, så falder man helt ud af systemet; ingen kontanthjælp, ingen aktivering, ingen danskundervisning, ingen løntilskudsjob, intet.
Vi har stillet et ændringsforslag, som retter op på det forhold, og det håber vi får opbakning i sidste øjeblik.
For tag ikke fejl, det er kvinderne, der vil miste deres kontanthjælp.
På den måde sømmer regeringen kvinderne fast til køkkenbordet.
For når kvinderne ikke har deres egne penge, så bliver de endnu mere afhængige af deres mænd.
Hvis nu blot regeringen kunne formås at stemme for vores ændringsforslag om, at optællingen af de 300 timer skal ske løbende og ikke nulstilles hvert andet år, så ville forslaget blive knap så stor en katastrofe for ligestillingen.
Vi håber, at fornuften vil indfinde sig her i salen.
Vi frygter, at det her forslag er et ideologisk skoleridt, som vil stigmatisere indvandrerkvinder yderligere i det danske samfund, men vi håber, at flertallet vil besinde sig og tage vores tre ændringsforslag med.
Vi har desværre endnu ikke set tegn på, at sammenhængskraften for alvor ligger flertallet på sinde, men håbet lever fortsat.